موسم أصيلة، لي سميتو لأصلية ب لعربية مهرجان أصيلة الثقافي الدولي، هو موسم تقافي كيتنضم كل عام ف مدينة أصيلة. لمهرجان كاتنضمو مؤسسة منتدى أصيلة من 1978 لي كيرأسها لوزير لخارجية لقديم محمد بنعيسى. لفيكرة د هاد لموسم جا بيها محمد بنعيسى ف 1976 باش يجمع ڭاع شكالات د تقافة لمغريبية ف لمدينة د أصيلة لي أصلو منها. موراها ب عاماين أسس معا لفنان تّشكيلي محمد لمليحي، لي حتا هو أصلو من نفس لمدينة، جمعية لمحيط تقافية لي نضمات أول نسخة د لموسم ف 1978. ف 1997 تأسسات مؤسسة منتدى أصيلة باش تضمن ستيمرارية د لموسم. وصل لموسم ل نسخة ديالو 42 ف 2021. ملي تأسس، لموسم د أصيلا ماتنضمش غير ف تلاتة د لعوامات، ملي كان جا لجفاف ف شّمال د لمغريب، ف 1999 بسباب لموت د لحسن تّاني ؤ ف 2020 بسباب جايجة ڤيروس كورونا. ف هاد لموسم كيتنضمو حتا جوايز تقافية باش يكرمو نّاس تميزو ف شي ضومين، بحال جايزة بلند لحيدري د شوعارا لعرب شباب ؤ جايزة محمد زفزاف د رواية لعربية. من بين نتيقادات لي كيعطيوها لملاحضين علا هاد لموسم هو بلي خص يجدد راسو خصوصا أنه مازال كيتبنا شي أفكار بحال "لحوار لحضاري" لي ولات متجاوزة هادي سنين.